പൂവാറില് കൊവിഡ് നിയന്ത്രണങ്ങള്ക്ക് വിട തീരം തേടി സഞ്ചാരികള് പൂവാര്: കൊവിഡ് രോഗവ്യാപനം രൂക്ഷമായതിനെ തുടര്ന്ന് ഏര്പ്പെടുത്തിയ നിയന്ത്രണങ്ങളില് അയവ് വന്നതോടെ പൂവാര് തീരത്ത് വീണ്ടും സഞ്ചാരികള് എത്തിത്തുടങ്ങി. ഓണനാളുകള് ആയതിനാല് തീരം ടൂറിസ്റ്റുകളെ കൊണ്ട് നിറഞ്ഞു. ആഘോഷിക്കാന് എത്തിയവരില് ബഹുഭൂരിപക്ഷവും മലയാളികള് തന്നെ. അന്യയസംസ്ഥാനക്കാരും കുറവല്ല. ഫാമിലി ട്രിപ്പിന് വന്നവരാണ് ഇവരില് ഏറേയും. കൂട്ടുകാരുടെ സംഘങ്ങളും കൂട്ടത്തിലുണ്ട്. മാസങ്ങള്ക്ക് ശേഷം കിട്ടിയ സ്വാതന്ത്ര്യം എല്ലാം മറന്ന് ആഘോഷിക്കുകയാണ് ടൂറിസ്റ്റുകളും പ്രദേശവാസികളും. കടലിലും കായലിലും മുങ്ങി കുളിച്ചും വിശാലമായ മണല്പരപ്പില് വിശ്രമിച്ചും സഞ്ചാരികള് ആഘോഷിച്ചു. അതേസമയം, അപ്രതീക്ഷിതമായി വന്നു ചേര്ന്ന സൗഭാഗ്യമാണ് ഇതെന്നാണ് ചെറുകച്ചവടക്കാര് പറയുന്നത്. ലഘുഭക്ഷണങ്ങളും പാനീയങ്ങളും നിരത്തി അവര് ടൂറിസ്റ്റുകളെ മാടിവിളിച്ചു. മാസങ്ങള്ക്ക് ശേഷം ബ്രേക്ക് വാട്ടറില് ബോട്ടുകളും ഓടിത്തുടങ്ങി. മാറ്റേകാന് ബോട്ട്സവാരി പൊഴിക്കരയിലെ പൂവാര്, പൊഴിയൂര് തീരങ്ങളില് നിന്നും ടൂറിസ്റ്റുകളുമായി യാത്ര തിരിക്കുന്ന ബോട്ടുകള് നെയ്യാറിലൂടെയാണ് പ്രധാനമായും സഞ്ചരിക്കുന്നത്. സഹ്യപര്വത സനുക്കളിലെ അഗസ്ത്യമലനിരകളില് നിന്നും ഉത്ഭവിച്ച് കാട്ടാക്കട, നെയ്യാറ്റിന്കര താലൂക്കുകളിലൂടെ 56 കിലോമീറ്ററോളം ഒഴുകിയെത്തുന്ന നെയ്യാര് നദിയുടെ ഇരുകരകളും അപൂര്വസസ്യയങ്ങളും കണ്ടല്കാടുകളും കൊണ്ട് നിബിഡമാണ്. ഹരിതാഭമായ പൂവാറിലെ കണ്ടല് കാടുകള്ക്കിടയിലൂടെയുളള ബോട്ട് സവാരിയാണ് ഇവിടെ എത്തുന്ന ടൂറിസ്റ്റുകളുടെ ഇഷ്ട വിനോദം. ദേശാടനപ്പക്ഷികള് ഉപപ്പെടെ അപൂര്വപക്ഷികളേയും ഈ യാത്രയ്ക്കിടയില് സഞ്ചാരികള്ക്ക് കാണാനാകും. ഒരു ഫാമിലിക്ക് ഒരു മണിക്കൂര് ബോട്ട് സവാരി ചെയ്യുന്നതിന് 1000 രൂപയാണ് ഏറ്റവും കുറഞ്ഞ ചെലവ്. ബോട്ടിന്റെ വലിപ്പവും യാത്രക്കാരുടെ എണ്ണവും കൂടുന്നതനുസരിച്ച് ചാര്ജ്ജും കൂടുമെന്ന് ബോട്ട് ജീവനക്കാര് പറഞ്ഞു. ബോട്ട് ക്ലബ്ബുകളുടെയും ഹോട്ടലുകളുടെയും ചാര്ജുകള് ഇതില് നിന്നും വെത്യസ്തമാണ്. യാത്രയ്ക്കിടയില് ചരിത്ര പ്രസിദ്ധമായ അനന്ത വിക്ടോറിയ മാര്ത്താണ്ഡം എ.വി.എം കനാലിലൂടെയും ടൂറിസ്റ്റുകള്ക്ക് സഞ്ചരിക്കാനാകും എന്നതാണ് ഇവിടത്തെ പ്രത്യേകത. ടൂറിസ്റ്റുകളുടെ ശ്രദ്ധയ്ക്ക് ടൂറിസ്റ്റുകളുടെ അനിയന്ത്രിതമായ ഒഴുക്ക് കാരണം അപകടങ്ങള് ഉണ്ടാകാതിരിക്കാന് അശ്രാന്ത പരിശ്രമം വേണ്ടിവന്നു എന്ന് ലൈഫ്ഗാഡ് വിര്ജിന് പറഞ്ഞു. പൂവാര് തീരത്ത് ടൂറിസ്റ്റുകള്ക്ക് ആവശ്യമായ പ്രാഥമിക ആവശ്യങ്ങള് നിറവേറ്റാനുള്ള സൗകര്യങ്ങള് ഇല്ല. ഇതിന് അടിയന്തര പരിഹാരം കാണണമെന്നും അദ്ദേഹം പറഞ്ഞു. സഞ്ചാരികള് കൊവിഡ് നിയന്ത്രണങ്ങള് കര്ശനമായി പാലിക്കണം എന്നും, പ്ലാസ്റ്റിക്ക് മാലിന്യയങ്ങള് ഉപേക്ഷിക്കരുത് എന്നും ആവശ്യപ്പെടുന്ന പരസ്യ ബോര്ഡുകള് തീരത്ത് അടിയന്തിരമായി സ്ഥാപിക്കണം എന്ന് പരിസ്ഥിതി പ്രവര്ത്തകര് ആവശ്യയപ്പെട്ടു. ഫോട്ടോ: ഓണനാളുകള് ആഘോഷമാക്കാന് പൂവാര് തീരത്ത് എത്തിയ ടൂറിസ്റ്റുകള്.